Author: Arpber
Last saved by: Bernadette Arpagaus
Company: Kanton GR

La Quotidiana, 13.02.1998, 10

Sportissimo

Rav. Marguerite Schmid-Altwegg, Veulden

«Cun nus faschais vus era part – 24 uras dal di», uschia ha il radio empermess a nus 24 uras da reportaschas; 24 uras da discussiuns; 24 uras dad analisas «pertge e pertge betg»; 24 uras da giubilaziuns e da trumpadas; 24 uras da gratulaziuns e – da taschair! 

Gea, nagin pleda da tschels che na vegnan betg maisters. Naginas fotografias, naginas intervistas, naginas remartgas. 
Els faschevan propi part da l’olimpiada – mo i para sco sch’els n’existissan betg. 
«Gieus olimpics» sa numna quest circus. Mo jau ma dumond: Tgi gioga a Nagano – quels che vegnan maisters ni tschels che perdan? Ni, na datti insumma nagins gieus, mo pli cumbat e – sa martirar? 
Jau sai che mes patratgs èn cuntraris a l’opiniun publica. Jau sai ch’il sport è la chaussa dasperas la pli bella dal mund. 
Mo jau sai era che gist il sport è degenerà d’in gieu cun concurrenzas ad ina concurrenza senza spazi per gieus. Sulettamain la victoria vegn pajada. Mo la victoria quinta. Tut vegn trenà –  sulettamain la terrada betg! 
Mo forsa è il sport dad oz in spievel da nossa vita, oravant tut da nossa vita da clamada. I na basta betg pli d’avair emprendì in mastergn – ti stos esser l’emprim ed il meglier per chattar ina lavur, e ti stos esser en il medem mument movibels e stinà per pudair tegnair tia plazza. 
Forsa è il sport dad oz in spievel da nossa politica. Ils ritgs ed ils gronds da las buccas largias han da dir e da decider bler dapli ch’ils impiegads ed ils lavurers. Nagin discurra dals pitschens – els perdan sulettamain lur plazzas da lavur. Els daventan statistica. 
Forsa è il sport dad oz perfin in spievel da nossa mentalitad. Nus admirain stars ed idols per betg emblidar noss’atgna mediocritad. Nus na vulain betg acceptar che il blers da nus èn pitschens, senza titel e senza num – mo sco umans tuttafatg normals! 
Insatgi a ditg: «Dieu ama il pitschen, perquai a El fatg tants da quels.» E l’apostel Paulus a scrit: «Na savais vus betg che vus essas il tempel da Dieu, e ch’il Spiert da Dieu avda en vus?» Quai n’è betg in confiert per ils pitschens, mo in envid a tuts da guardar dapli sin l’atgna persuna e l’atgna persunalitad. Jau sun jau – e sco tala sun jau amada da Dieu, ed jau sun degna dad esser il tempel dal Spiert da Dieu. Jau na stoss betg currer pli spert (citius), ni siglir pli aut (altius), ni esser pli ferm (fortius) ch’ils auters per vegnir acceptada da Dieu. I basta dad esser quel uman che Dieu a stgaffì e ch’el ama sco tal, cun tut las qualitads, mo era cun las atgnadads e las flaivlezzas che mintgin da nus ha. 
Ch’ils gieus olimpics daventian propi gieus da la legria e da la vita – era per tschels che perdan!